《赠黄万峰》
明代·朱谏

大山若游龙，蜿蜒直落苍海中。小山若奔马，迟回蹴踏青云下。

会稽分支到天姥，雁宕盘根接玄圃。丹丘仙人居紫嵓，玉液金砂映窗户。

淡淡松竹阴，日与红尘远。悠悠杖屦间，安知有轩冕。

柴门不听车马声，春风满地黄莺鸣。门前芳草倚天碧，酒壶自对南山倾。

作者简介：（1462—1541）浙江乐清人，字君佐。弘治九年进士，官至吉安知府。著有《雁山志》。